Man skiet drie lede van skoonfamilie dood(Argieffoto: SA Polisie) ’n 42-jarige man het homself aan die polisie oorgegee na ’n skietvoorval waartydens sy vrou gewond en drie lede van sy skoonfamilie doodgeskiet is. Die man en sy vrou het glo omstreeks 15:00 Saterdag in ’n argument betrokke geraak toe hulle by haar familie in die eMzinoni-township buite Bethal in Mpumalanga gekuier het. Volgens brig. Selvy Mohlala, polisiewoordvoerder, het die situasie gewelddadig geword en het die verdagte ’n vuurwapen uitgeruk. “Hy het op sy vrou, skoonpa, swaer en skoonsuster losgebrand. Slegs sy vrou het die skietvoorval oorleef en is in ’n kritieke toestand na ’n hospitaal gehaas.” Die verdagte het homself hierna aan die polisie in Ermelo oorgegee en ook sy vuurwapen oorhandig. Hy sal binnekort in die hof verskyn op drie aanklagte van moord en ’n klag van poging tot moord. “Voorlopige ondersoek dui daarop dat die verdagte en sy vrou huweliksprobleme gehad het en dat dit moontlik die situasie aangevuur het.” Lt.genl. Semakaleng Daphney Manamela, provinsiale polisiekommissaris, het die voorval ten sterkste veroordeel.